Príloha č. 1
Charakteristika rizikového kapitálu
Podľa Európskej asociácie rizikových spoločností (EVCA) je venture capital podielový kapitál poskytovaný profesionálnymi spoločnosťami investujúcimi spolu s manažérmi za účelom zahájenia činnosti, rozvoja alebo transformácie vlastníctva do podnikov, ktoré disponujú potenciálom významného rastu v budúcnosti.
V širších súvislostiach môžeme rizikový kapitál chápať ako investíciu do podnikov za účelom financovania zahájenia ich činnosti („seed, start-up“ investície), rozšírenia („expansion, development“ investície), sanácie a prežitia podniku („turnaround, restructuring“ investície), zmeny vlastníctva k podniku alebo jeho časti vlastnými manažérmi („management buy-in“), cudzími manažérmi („management buy-out“) alebo inými vlastníkmi („IPO“).
Hoci rizikový kapitál môže byť poskytovaný aj jednotlivcami („business angels“) a investičnými alebo inými finančnými spoločnosťami, jeho hlavnými poskytovateľmi sú špecializované spoločnosti rizikového kapitálu („venture capital company“). 
Venture capital (VC) ako celok reprezentuje značne žiadanú časť inštitucionálnych, ale aj súkromných investorov. Zároveň poskytuje najmä inovatívnym malým a stredne veľkým spoločnostiam neoceniteľnú pomoc pri rozvoji svojich podnikateľských plánov formou priamych investícii do vlastného imania firiem, resp. formou rôznych typov doplnkových úverov. Vo väčšine prípadov by tieto firmy nebolo možné financovať z bežných finančných inštitúcií (komerčné úvery, leasing, faktoring a pod.).  
Skúsenosti z krajín EÚ resp. USA poukazujú na to, že rizikové fondy dosahujú v dlhodobom horizonte nadpriemernú výnosovosť z investovaných prostriedkov. Zvyčajne platí, že hlavná časť výnosov pri rizikovom investovaní má formu kapitálového výnosu a menšia časť má formu dividend alebo podielov na zisku.
Vyššie zhodnotenie rizikových investícií oproti investíciám do cenných papierov veľkých, dobre zavedených firiem, odzrkadľuje vyššiu mieru rizika vyplývajúcu:
- z vyššej pravdepodobnosti neúspechu alebo bankrotu podniku a aj keď je podnik     alebo spoločnosť úspešná, investícia je menej likvidná, akcie nekótovaných spoločností alebo obchodné podiely spoločností s ručením obmedzeným sú predateľné ťažšie a ich hodnota je preto nižšia ako trhová hodnota kótovaných akcií porovnateľných podnikov.